b'\n_START_ARTICLE_\nGoran Karan\n_START_SECTION_\nGlazbena karijera\n_START_PARAGRAPH_\nPo\xc4\x8detkom 80-ih po\xc4\x8dinje se baviti glazbom u sastavima Epicentar, Zippo, Deveti krug, Big Blue i Crna udovica. Godine 1995. kao vokalni solist sastava "Big Blue" dobiva nagradu za rock-hit godine "Priznaj mi". Iste godine dobiva glavnu ulogu u mjuziklu "Sarajevski krug". Album "Sarajevski krug", kao i prvijenac sastava "Big Blue", izdani su na hrvatskome i engleskom jeziku, uz mnoge koncerte u Austriji, Njema\xc4\x8dkoj, Italiji, Francuskoj, te dva gostovanja u Sjedinjenim Ameri\xc4\x8dkim Dr\xc5\xbeavama._NEWLINE_Po\xc4\x8detkom 1997. godine Goran Karan zapo\xc4\x8dinje solo karijeru, a ve\xc4\x87 1998. osvaja Zadar-fest s pjesmom "Kazna mi je \xc5\xa1to te ljubim". Krajem 1998. godine u Be\xc4\x8du nastupa u glavnoj mu\xc5\xa1koj ulozi u mjuziklu "Rock It" u teatru "Ronacher" u be\xc4\x8dkoj produkciji sastavljenoj od osam najpopularnijih mjuzikla od kraja 1960-ih godina naovamo: "Jesus Christ Superstar, "Grease", "Hair", "Tommy", itd. _NEWLINE_Godine 1999. objavljuje svoj prvi samostalni album "Kao da te ne volim", koji je rezultat suradnje s proslavljenim splitskim skladateljem Zdenkom Runji\xc4\x87em. Plo\xc4\x8da je bila najprodavanija te godine u Hrvatskoj i postala je platinasta. Iste godine on pobje\xc4\x91uje na najpresti\xc5\xbenijem hrvatskom festivalu "Melodije hrvatskog Jadrana" s Runji\xc4\x87evom pjesmom "Prozor kraj \xc4\x91ardina". U anketi "Slobodne Dalmacije" progla\xc5\xa1en je "Pjeva\xc4\x8dem godine", kao i u izboru i glasovanjima brojnih drugih listova i radio postaja u Hrvatskoj. Pjesma "Lipa si, lipa" pobijedila je na festivalu "Hit ljeta" u Puli. _NEWLINE_Goran Karan imao je do sada niz zna\xc4\x8dajnijih koncerata. Sa "Sarajevskim krugom" nastupio je osam puta u Koncertnoj dvorani "Vatroslav Lisinski" u Zagrebu, dva puta u "Posthofu" u Linzu i u "Theater an der Wien" u Be\xc4\x8du. Vrlo uspje\xc5\xa1no nastupa kao samostalni izvo\xc4\x91a\xc4\x8d, te je zbog velikog interesa u velja\xc4\x8di i o\xc5\xbeujku 2000. godine odr\xc5\xbeao \xc4\x8detiri velika solisti\xc4\x8dka koncerta u Koncertnoj dvorani "Vatroslav Lisinski". Televizijska snimka koncerta na splitskom Peristilu (ljeto 1999. godine) nominirana je za svjetski TV festival "Zlatna ru\xc5\xbea Montreauxa". _NEWLINE_U lipnju 2000. godine odr\xc5\xbeao je uspje\xc5\xa1nu turneju na Zapadnoj obali Sjedinjenih Dr\xc5\xbeava, a kraj turneje "Kao da te ne volim" obilje\xc5\xbeio je spektakularnim koncertom na Trgu bana Josipa Jela\xc4\x8di\xc4\x87a u Zagrebu, kojeg je snimala Hrvatska radiotelevizija._NEWLINE_Na "Dori 2000" s pjesmom "Kad zaspu an\xc4\x91eli" Goran Karan osvaja prvo mjesto i na natjecanju "Eurosong" za pjesmu Eurovizije u Stockhlomu zastupa Hrvatsku gdje osvaja deveto mjesto. _NEWLINE_Presti\xc5\xbena diskografska nagrada "Porin 2000" pripala mu je tri puta i to za "Najbolji album zabavne glazbe", za "Najbolju mu\xc5\xa1ku vokalnu izvedbu" i "Najbolju vokalnu suradnju" (duet s Oliverom Dragojevi\xc4\x87em). _NEWLINE_Za novu diskografsku ku\xc4\x87u "Cantus" u srpnju 2000. godine, Karan izdaje promotivni singl s pjesmom "Ja sam samo vagabundo", s kojom nastupa na festivalu "Melodije hrvatskog Jadrana 2000" i osvaja nagradu "Zlatni galeb". Krajem srpnja 2000. objavljuje svoj drugi samostalni album pod nazivom "Vagabundo". Na njemu je s kompozitorom Zdenkom Runji\xc4\x87em okupio istu "pobjedni\xc4\x8dku" ekipu suradnika kao i na prvom albumu. _NEWLINE_Iste godine nastupit \xc4\x87e na "Zagrebfestu", odr\xc5\xbeati turneje po Hrvatskoj (s posebnom serijom koncerata "Vagabundo" u kazali\xc5\xa1nim ku\xc4\x87ama), Sloveniji (tako\xc4\x91er s "kazali\xc5\xa1nim" koncertima), \xc5\xa0vicarskoj, Njema\xc4\x8dkoj, Francuskoj i Slova\xc4\x8dkoj. _NEWLINE_U 2001. godini album "Vagabundo" bilje\xc5\xbei uspjehe u Turskoj, izdan je u izvornoj verziji, a skladba "Stay With Me" (Ostani u engleskoj verziji) zauzima prva mjesta na turskim top ljestvicama. Krajem godine Karan je boravio u Turskoj gdje je imao nekoliko nastupa u sklopu promotivne turneje; na izboru Ford Super model of the year, u turskoj ina\xc4\x8dici Big Brothera. Nastupi su izuzetno medijski popra\xc4\x87eni, intervjui za 10 televizijskih postaja kao i za \xc4\x8dasopis Cosmopolitan. Nakon uspjeha u Turskoj pjesma "Stay With Me" do\xc5\xbeivjela je mnoge obrade u svijetu (ju\xc5\xbena Koreja, Njema\xc4\x8dka)._NEWLINE_Novi album s najve\xc4\x87im hitovima i dvjema novim skladbama, "Dalmatinske suze", objavio je krajem lipnja 2001. godine. Plo\xc4\x8da je prodana u zlatnoj tira\xc5\xbei, a s naslovnom pjesmom osvojio je nagradu "Zlatni galeb" na "Melodijama hrvatskog Jadrana" 2001. godine._NEWLINE_Krajem lipnja 2002. godine Goran Karan s naslovnom pjesmom s novog albuma (koji je iza\xc5\xa1ao u kolovozu 2002. godine) "AHOJ", pobje\xc4\x91uje na "Melodijama hrvatskog Jadrana". U jesen 2002. nastupa u Turskoj na me\xc4\x91unarodnom festivalu mediteranske pjesme "Megahit" s engleskom ina\xc4\x8dicom pjesme "Potonut \xc4\x87u u mrak" i osvaja drugo mjesto._NEWLINE_Godina 2003. zapo\xc4\x8deo je s turnejom po Kanadi, zatim je slijedila turneja po Australiji i Novom Zelandu, te priprema naslovne uloge u hrvatskom mjuziklu Zdenka Runji\xc4\x87a "Grgur"._NEWLINE_U 2004. godini na Splitskom festivalu osvaja drugu nagradu stru\xc4\x8dnog \xc5\xbeirija s pjesmom "Pristajem na sve", na me\xc4\x91unarodnom festivalu "Sun\xc4\x8dane skale" u duetu s Ivanom Banfi\xc4\x87 i pjesmom "Ljubav trebam svaki dan" osvaja drugo mjesto, a na "Ohridfestu" pripala mu je prva nagrada za pjesmu "Svit je luda balota"._NEWLINE_Godine 2005. potpisuje ugovor s diskografskom ku\xc4\x87om Menart za koju iste godine objavljuje svoj \xc4\x8detvrti studijski album, "Od srca do usana", sa 16 skladbi. Album je najavljen uspje\xc5\xa1nim singlom "Bijele zastave" kojeg je Goran izveo na Dori 2005. Uslijedilo je sudjelovanje na Splitskom festivalu sa skladbom "Ru\xc5\xbeo moja bila" s kojom je Karan pobijedio i osvojio Grand Prix. Usporedo s izlaskom albuma, Goran je zapo\xc4\x8deo i humanitarnu akciju "Od srca do usana" s kojom je do sredine 2006. obilazio Domove za nezbrinutu djecu._NEWLINE_Goran dalje nastavlja redati nove singlove koji \xc4\x87e se na\xc4\x87i na njegovom nadolaze\xc4\x87em petom studijskom albumu, \xc4\x8diji se izlazak najavljen za studeni 2007. godine. Finale HRF-a 2006. osigurava mu skladba \'Ovo srce\'. Ponovni uspjeh posti\xc5\xbee i na Festivalu zabavne glazbe Split \'06 s pjesmom \'Da me pojubi\xc5\xa1\' kojoj je pripalo Srebrno jedro publike u superfinalu festivala. Pjesma \'Dite jubavi\', ina\xc4\x8de duet s mladim opernim umjetnikom Sa\xc5\xa1om Jakeli\xc4\x87em, na 9. po redu Festivalu dalmatinske \xc5\xa1ansone u \xc5\xa0ibeniku 2006. godine, dobila je prvu nagradu publike i ponovno Karana vratila na vrhove doma\xc4\x87ih top lista. _NEWLINE_Godine 2007. ulazi u finale 11. HRF-a sa skladbom "Vitre moj". A na 10. jubilarnom Festivalu dalmatinske \xc5\xa1ansone Goran s pjesmom "Dica" osvaja drugu nagradu stru\xc4\x8dnog \xc5\xbeirija. U studenom (15. studenog) Goran je odr\xc5\xbeao veliki koncert u Koncertnoj dvorani Vatroslav Lisinski._NEWLINE_Pri Zagrebfestu 2007. godine nastupao je s Tambur\xc5\xa1kim orkestrom i zborom Pinkovac s ja\xc4\x8dkom "Daleko je more", koju je napisao dru\xc5\xa1tvu za 30-ljetni jubilej postojanja.'